Месяца перваря в 23-й день

Святаго священномученика Павла Кушникова, пресвитера.

НА ВЕЛИЦЕЙ ВЕЧЕРНИ

Блаже́н муж: 1-й антифо́н. На Господи, воззвах, гл. 4:

Приидите мучениколюбцы, собор составим и прославим иерея славнаго и мученика венценоснаго. Той бо о животе временнемнебреже, о пастве печашеся, течение свое во обители Царя Христа сконча и, с лики мучеников предстоя, торжествуя Лице Господне зрит. Темже, священне Павле, моли Человеколюбца Бога оставление согрешений даровати празднующим любовию память твою.

Почтим вси людие память иерея Господня Павла, Устюже́нския земли красное прозябение и Череповецкия страны удобрение священное. Той бо Христу подобяся, на муки разумно иде и, яко заколение приятное, Богови себе принесе. Темже Небесныя славы общник быв и венцем нетленным увенчан, с лики ангельскими и святых множеством молится о спасении нашем.

Притецем, братие, ко Источнику всех благ Господу и возопием: Человеколюбче Боже, прославляяй достойныя и венчаяяй славныя, приносим Ти на умоление пастыря и учителя Павла святаго, от богоборных властей смерть и поругание приявшаго, и кровьми своими землю нашу обильно напоившаго, и Славы Твоея причастника. Моленьми его милостив нам буди, Господи.

Слава, гл. 6:

Почтим, братие, святых всех страны нашея северныя в пределех Белаезера**,** потрудившихся. Паче же звезду новую, на Небе возжженную, Павла священномученика преславнаго. Той бо, милосердия исполнен, о пастве своей печашеся, духовне и телесне питавый ю. От беззаконных же поругание и смерть прият, и ныне пред престолом Господним молится о спасении нашем.

И ныне, глас тойже:

Богородичен: Яко одушевленный кивот и стамну златую, манны приятилище, воспеваем Тя, Дево. Рождеством Твоим Адам от уз разрешается и Ева веселия исполняется, мы же Ти, Богородице, любовию вопием: радосте Ты еси, Владычице, ангелом и человекам.

Свете Тихий: Прокимен дне. И чтения три.

Пророчества Исаиина чтение (глава́ 26):

Отверзите врата, да внидут людие хранящии правду и хранящии истину, приемлющии истину и хранящии мир. Яко на Тя надеянием надеяшася, Господи, во век, Боже великий, вечный, Иже смирив низвел еси живущия в высоких: грады крепкия разориши и обнизиши я даже до земли. И поперут я ноги кротких и смиренных. Путь благочестивых прав бысть, и приуготован путь благочестивых. Путь бо Господень суд: уповахом на Имя Твое и память, еяже желает душа наша. От нощи утренюет дух мой к Тебе, Боже, зане свет повеления Твоя на земли: правде научитеся, живущии на земли. Преста бо нечестивый: всяк, иже не научится правде на земли, истины не сотворит: да возмется нечестивый, да не видит славы Господни.

Пророчества Малахиина чтение (главы 3 и 4):

Сия рекоша боящиися Господа, кийждо ко искреннему своему: и внят Господь, и услыша, и написа книгу памяти пред Собою боящимся Господа и благоговеющим Имя Его. И будут Ми, глаголет Господь Вседержитель, в день, егоже Аз творю в снабдение, и изберу я, имже образом избирает человек сына своего, добре работающа ему. И обратитеся и увидите между праведным и между беззаконным, и между служащим Богови и не служащим Ему. Яко се, день грядет горящь яко пещь и попалит я, и будут вси иноплеменницы и вси творящии беззаконная яко стеблие: и возжжет я день Господень грядый, глаголет Господь Вседержитель, и не останется от них корень ниже ветвь. И возсияет вам боящимся Имене Моего солнце правды и исцеление в лучах его.

Притчей чтение (глава 12):

Ничтоже неправедное угодно есть праведному: нечестивии же исполнятся злых. Мерзость Господеви устне лживы: творяй же верно приятен Ему. Муж разумивый престол чувствия: сердце же безумных срящет клятвы. Рука избранных одержит удобь: льстивии же будут во пленении. Страшное слово сердце мужа праведна смущает, весть же благая веселит его. Разумив праведник себе друг будет: мысли же нечестивых некротки: согрешающих постигнут злая, путь же нечестивых прельстит я. Не улучит льстивый ловитвы: стяжание же честное муж чистый. В путех правды живот, путие же злопомнящих в смерть.

На лити́и стихи́ры, глас 1:

Веселия исполнися Церковь ныне, соверщающи торжество новомученика, во времена последняя явленнаго. Помолимся вси Богу, сего прославльшему, да предстательством его сподобит нас непостыдныя кончины и добраго ответа на Судищи Страшнем.

Иерей бе мудр и мученик, Павле доброхвальне, отрасль славная родителей твоих, милосердия и попечения исполнена, во дни тяжки смуты народныя люди ти врученныя питавый и взывавый, да покорны Промыслу Господню явятся и братолюбию не чужди будут. Сие все памятствующе, молим тя, мы, чада твоя, не остави в скудости житейской пребывающих и тебе в след тещи хотящих.

Память праведного с похвалами, рече Давид, и успение его честно. Ты бо, святе, жития течение благочестно прошел еси, кончину же страдальческую приял еси. Кровию своею землю нашу украсил еси и диавола посрамил еси, священномучениче Павле. Ныне же, предстоя огнезрачному Престолу Господню, поминай землю Русскую и совершающих святую память твою.

Слава, гл.2:

Многострадальнаго и нетленным венцем увенчаннаго, прославим мученика, ныне на земное Отечество свое милостивно взирающаго. Егоже молитвами, Всеблагий Человеколюбче, спаси души наша.

И ныне, глас тойже:

Богородичен: Бог естество от Тебе прият человеческое, хотя спасти Адама первозданнаго и умертвити лести пагубу змиеву. Почтим вси Деву Владычицу, из Неяже Слово пройде, воплощся. Милосерда соделай к нам Сына Твоего, матерними Твоими молитвами.

Стихиры на стиховне, Глас 2, подобен Доме Евфрафов:

Веселися и ликуй, Церковь Русская, совершающи торжество священномученика Павла, начальника новомучеников в землях северных, пострадавшаго и увенчаннаго, на земное Отечество свое милостивно взирающаго.

Стих: Священницы Твоя облекутся в правду и преподобнии Твои возрадуются.

Радостию исполнися земля Устюже́нская, имущи светило великое и помощника крепкаго на враги безтелесныя, предстателя и молитвенника неусыпнаго.

Стих: Честна пред Господем смерть преподобных Его.

Воспоим людие, пастыря добраго, попечения и самопожертвования исполненнаго, такожде и мученика добропобеднаго, разумно на страдания шедшаго, Павла, страдальцев похвалу.

Слава, глас и подобен тойже:

Приими пение чад твоих, предстателю, молимся бо Христу тобою. Очисти сердца от скверны греховныя и тьму суетную отжени от умов наших, да узрим Свет присносущный.

И ныне, глас и подобен тойже:

Богородичен: Призри на моления раб Твоих, Всенепорочная, и всякия скорби избави землю Русскую, кровьми новомученик освященную. Да не постыдимся, Владычице, Тя призывающии, Ты бо еси православных радость и покров.

Тропарь, глас 2

Венценоснаго мученика яви нам Господь, Устюже́нския земли славное прозябение, кровьми своими землю нашу удобрившаго и душею к Горнему Престолу возлетевшаго. Ныне в лице новомучеников веселяся, Павле священне, призри на нас, долу поникших, и молитвами своими воздвигни нас к покаянию.

НА УТРЕНЕ

По первом стихословии седален, гл. 4

Церкви украшение и богатство благочестия явился еси, священномучениче Павле. На житие бо твое взирающе, к любви и состраданию обращение имамы. Троице Святей молитву принеси о стаде твоем, яко пастырь добр еси.

Слава и ныне, гл. тойже

Присносущное Слово Отчее миру всему родила еси, Богородице, за милосердие человека бывшаго. Божию Матерь Тя и Деву исповедуем, Марие Преблагословенная.

По втором стихословии седален, гл. 6

Ходатай верен о нас к Богу явился еси, священномучениче Павле, кровьми бо твоими верных утвердил еси. Сего ради с любовию вопием ти: моли непрестанно Всесвятую Троицу о еже спастися нам.

Слава и ныне, гл. тойже

Деяньми своими Духу Детельному угодила еси, Дево, из Неяже Жизнь всеспасающая источилася естьвечнующая.

Величание:

Величаем тя, священномучениче Павле, и чтим честная страдания твоя, яже за Христа во утверждение на Руси Православия претерпел еси.

Псалом избранный:

Бог нам Прибежище и Сила.

Помощник в скорбех обретших ны зело.

Сего ради не убоимся, внегда смущается земля.

Боже, кто уподобится Тебе; да не премолчиши, ниже укротиши, Боже.

Яко се врази Твои возшумеша, и ненавидящии Тя воздвигоша главу.

На люди Твоя лукавноваша волею, и совещаша на святыя Твоя.

Положиша трупия рабов Твоих, брашна птицам небесным.

Плоти преподобных Твоих зверем земным.

Пролияша кровь их яко воду.

Яко Тебе ради умерщвляеми есмы весь день.

По полиелеи седален, глас 1

Христова стада пастыря верна восхвалим днесь, людие: новомучеников на земли Устюженския и Череповския цвет первый, Павла пресвитера богомудраго, суровство жеклевретов безбожных превозмогшаго и смирением своим сих посрамившаго.

Слава и ныне, глас тойже:

Владычице Пречистая, всего мира прибежище и утверждение, Тя молим: Твоя рабы от всех бед сохрани и уврачуй неисцельныя страсти, Благаго Спаса бо родила еси, Богородительнице.

Степенна, 1-й антифон 4-го гласа.

Прокимен, глас 4: Проидохом сквозе огнь и воду, и извел еси ны в покой. Стих: Разжегл ны еси, якоже разжизается сребро.

Вся́кое дыха́ние: Ева́нгелие от Матфе́я, зача́ло 36.

По 50-м псалме стихира, глас 6.

Павлу апостолу подобяся многи люди учением закона Господня просветил еси, священномучениче Павле, не токмо словесы, но и дел творением наставник премудр показался еси. Тяготы лет лихих людем нести помогая, от уныния и малодушия сохранити хотя, ко источнику света и радости Христу путевождь явился еси.

Канон священномученику Павлу, глас 4

*Краегранесие канона:* Священномучениче Павле, сим славим тя.

**Песнь 1**

**Ирмос:**Моря чермную пучину невлажными стопами древний пешешествовав Израиль, крестообразными Моисеовыма рукама Амаликову силу в пустыни победил есть.

**Припев: Священномучениче Павле, моли Бога о нас.**

Стопама своима последовал еси Христу, всехвальный Павле, на свою Голгофу мужественно возшед.

Волнами искушений непотопляем явился еси, священномучениче Павле, крестом честным клокощущую пучину усмиряя.

Яко ладии, ветрами страстей по водам житейским гонимыя, просим тя, отче Павле: в тихое пристанище покаяния направи нас молитвами твоими.

Богородичен: Щедрот источниче, Мати Вседержителя, Пречистая Дево Богородице, любити Сына Твоего, Христа Бога нашего, всех нас вразуми.

**Песнь 3.**

**Ирмос:**Веселится о Тебе Церковь Твоя, Христе, зовущи: Ты моя крепость, Господи, и прибежище, и утверждение.

Еринния сплете венец тебе, Павле священный, да мученическою кончиною труды своя земная увенчав, славиши Христа во веки.

Небоязненно и кротко страдания и мученическую смерть Христа ради от людей злочестивых приял еси, блаженный Павле, богомудре.

Новая звезда озарила землю Устюже́нскую, егда Господь в годину лютых испытаний Церкве яви тя миру, отче Павле, веры Православныя заступника, добраго пастыря.

Богородичен: О, Пресвятая Дево, Мати Спаса нашего, моли Сына Твоего, да и мы в любви и единомыслии поживем, с верою зовуще: Ты моя крепость, Господи, прибежище и утверждение.

**Кондак, глас 6**

Иже во Христе усердно подвизаяся Жертве служитель священнейший Павле, от беззаконных в жертву себе Творцу принесл еси. Человеколюбца Владыку милостива нам сотвори, да низпослет нам богатыя дары любве Своея.

**Седален, глас 8**

Днесь восхвалим светло, вернии, песньми духовными священномученика Павла, добродетельным житием просиявшаго, мученический венец от Христа приемшаго. Сего ради вопием ему: Павле блаженный, моли Всемилостиваго Бога, оставление согрешений даровати чтущим любовию святую память твою.

Богородичен: О, Всенепорочная Владычице, Пресвятая Дево Богородице, Слово Отчее безсеменно рождшая, Того моли спастися душам нашим.

**Песнь 4.**

**Ирмос:**Вознесена Тя видевши Церковь на Кресте, Солнце праведное, ста в чине своем, достойно взывающи: слава силе Твоей, Господи.

Мучениче Христов, всехвальный Павле, страдания и гонения кротко претерпел еси, ко Владыце всех взывая: слава силе Твоей, Господи.

Учителю премудрый, Павле священный, слов апостола воплощение: Ни смерть, ни живот, ни ина тварь кая возможет нас разлучити от любве Божия.

Чашу страданий испил еси смиренно, священномучениче Павле, вслед за Христом преклонь колена прилежно моляся: не моя воля, но Твоя да будет.

Богородичен: Единодушие и любовь друг ко другу всем нам у Сына Твоего испроси, Заступнице усердная, Дево Пречистая, Спаса Христа нам рождшая.

**Песнь 5.**

**Ирмос:**Ты, Господи, мой Свет, в мир пришел еси, Свет Святый, обращаяй из мрачна неведения верою воспевающия Тя.

Новаго Елеазара явинам Господь, священномученика Павла, вернаго Богу даже до смерти.

Истины проповедниче, святый Павле, шествовати путем заповедей Господних нам помози, светом веры и любве нас озаряя.

Чада твоя не остави, отче Павле, но молитвами своими укрепи и вся ко спасению полезная нам испроси.

Богородичен: Егда Сына Своего, Господа нашего Иисуса Христа, Богомати, родила еси, тогда свет спасения миру воссия. Егоже моли сердца наша любовию просветити, тьмы неверия нас избавляя.

**Песнь 6.**

**Ирмос:**Пожру Ти со гласом хваления, Господи, Церковь вопиет Ти, от бесовския крове очищшися, ради милости от ребр Твоих истекшею кровию.

Принесл еси всего себе в жертву Богови, мучениче Павле, яко агнец на заколение безмолвно шед, смирением своим подражая Христу.

Авраама человеколюбию уподобился еси, Павле блаженный, тако и нас любити друг друга нелицемерно молитвами твоими сотвори.

Веры крепосте несокрушимая, святый Павле, храбрый воине Христов, буди и нам на поле брани духовной споспешник.

Богородичен: Леность и небрежение от сердец наших отжени, всегда радоватися, непрестанно молитися и о всем благодарити Бога помози, Радосте наша, Дево Богородице.

**Кондак, глас 1:**

Днесь воспеваем твою светлую память, угодниче Божий,/ священномучениче Павле,/ добрый пастырю словесному стаду,/ страдания Христа ради претерпевый и кончину кротко приемый./ Яко милостивый отец не остави нас, чад твоих, святе,/ Владыку всех прилежно моли:/ в любви и единомыслии нам жити/ и Богу Единому служити// и спастися душам нашим.

**Икос:**

Восхвалим ныне преславнаго иерея Господня, Павла богомудраго, пастыря добраго, нищих и сирых питателя, вдов и убогих заступника, слова Божия вернаго проповедника, в годину лютую гонений на Церковь мученический венец от Христа приемшаго. Ныне же на небеси пред престолом Всевышняго за нас молящагося. Радуйся, Павле, светильниче многосветлый земли Устюже́нския. Радуйся, угодниче Христов, людем помощниче богодарованный. Радуйся, Церкве Святей утверждение. Радуйся, священников православных укрепление. Радуйся, святе, молитвами своими нас от падений греховных соблюдающий. Радуйся, отче милостивый, на путь спасения всех притекающих наставляющий. Радуйся, священномучениче Павле, скорый заступниче и усердный молитвенниче о душах наших.

**Песнь 7.**

**Ирмос:**В пещи авраамстии отроцы персидстей, любовию благочестия паче, нежели пламенем, опаляеми, взываху: благословен еси в храме славы Твоея, Господи.

Елеем дел благих исполненный светильниче, Павле, пресияющий, всем притекающим путь ко спасению озаряй, да шествуя к Богови зовут: благословен еси в храме славы Твоея, Господи.

Смерти и огня оружного не убоялся еси, мучениче Павле, любовию ко Христу распаляем. Мы же, дивяся сему, речем: благословен еси в храме славы Твоея, Господи.

Исповедал еси небоязненно веру православную, пастырю богомудрый, добре потрудился еси, слово Божие возвещая, да взывают вси: благословен еси в храме славы Твоея, Господи.

Богородичен: Мати Божия, Богородице Дево, молитвами священномученика Павла, от всех бед и скорбей нас свободи, поющих: благословен еси в храме славы Твоея, Господи.

**Песнь 8.**

**Ирмос:**Руце распростер, Даниил, львов зияния в рове затче; огненную же силу угасиша, добродетелию препоясавшеся, благочестия рачители, отроцы, взывающе: благословите, вся дела Господня, Господа.

Сетей вражиих нам избежати помози, Павле богомудрый, взывающим: благословите, вся дела Господня, Господа.

Любовию плачущих утеши, скорбящих радости исполни, буди и нам, святый Павле, яко истинный отец, да поем вси: благословите, вся дела Господня, Господа.

Яко пламя маловерием колеблемое, молим тя, мучениче Павле, в вере православной твердо стояти укрепи, да зовем: благословите, вся дела Господня, Господа.

Богородичен: Владычице Премилостивая, вразуми и помози нам творити волю Сына Твоего, Христа Бога нашего, да Тобою наставляеми взываем вси: благословите, вся дела Господня, Господа.

**Песнь 9.**

**Ирмос:**Камень нерукосечный от несекомыя горы, Тебе, Дево, краеугольный отсечеся — Христос, совокупивый разстоящаяся естества. Тем, веселящеся, Тя, Богородице, величаем.

Иерее славный Павле, всех нас научи покланятися Творцу в Дусе и истине и любити друг друга нелицемерно.

Мечтания пустыя и помыслы греховныя от сердец наших отжени, Павле священный, молитвами твоими.

Тя любящим и почитающим, священномучениче Павле, у Господа жития исправление испроси и спасение душам нашим.

Богородичен: Яко Мати Вседержителя, под кровом Твоея милости всех нас сохрани, да веселящеся, Тя, Богородице, величаем.

Светилен:

Почтим, вси людие, Павла богомудраго, Той бо неповинно от беззаконных пострада, сопричастник страстей Христовых быв, крест на рамена своя взем, и яко заколение приятное Богови себе принесе.

Слава и ныне:

Величаем Тя, Пречистая Богородице, из Тебе бо Христос Бог прошед, расточенныя во единство собра и прельщенныя уцеломудри.

На хвалитех стихиры, гл. 4, подобен Яко добля.

Притецем, братие, ко Источнику всех благ Господу и возопием: Человеколюбче Боже, приносим Ти на умоление пастыря и учителя добраго, Павла священнаго, от богоборных властей смерть и поругание приемшаго, кровьми своими землю нашу обильно напоившаго и Славы Твоея причастника явившагося. Моленьми страстотерпца, милостив нам буди, Господи.

Рачение спасительное исполни душу твою, отче, ко Владыце Христу нудя тя ити. На муки волею вдался еси. Аще восхощет Господь отщетити душу мою, прошу молитву деяти за мя, рекл еси, святе. Темже Христос тя прият и венцем мученическим венча. Его же моли, священномучениче Павле, спасти и просветити души наша.

Священномучениче Павле, всечестне, многи скорби претерпел еси и, от безбожных убиен быв, во обителех святых вселился еси и многия славы от Владыки Христа сподобился еси. Молим тя вси усердно, простри руце твои ко Господу, да Лице Свое не отвратит от нас грех ради наших, и в мире да сохранит страну и люди.

Слава, гл. 8:

Церкви Русской славо и украшение, Агнцу Божию ревностный служитель, новомучениче Павле, сам яко агнец незлобив от безбожных заклан был еси, в молитве за врагов своих до смерти пребывая, моли, святе отче, искоренити вся зависти и в дусе любве житие совершати нам помози.

И ныне, глас тойже:

Богородичен: Всяческая исполняются хваления, Пресвятая Владычице, воспоминания творя о содеянных Тобою роду нашему. Истинно вместилище Божественное Ты еси, Мати Всепетая.

НА ЛИТУРГИ́И

Блаже́нны от кано́на, пе́сни 3-я и 6-я.

Проки́мен, глас 7: Честна́ пред Го́сподем / смерть преподо́бных Его́.

Стих: Что возда́м Го́сподеви о всех, я́же воздаде́ ми.

Апо́стол к Ри́мляном, зача́ло 99.

Аллилу́ия, глас 6: Свяще́нницы Твои́ облеку́тся в пра́вду, и преподо́бнии Твои́ возра́дуются.

Стих: Бог нам прибе́жище и си́ла, Помо́щник в ско́рбех, обре́тших ны зело́.

Ева́нгелие от Луки́, зача́ло 106.

Прича́стен: В па́мять ве́чную бу́дет пра́ведник:

Молитва священномученику Павлу Кушникову

О, преславне священномучениче Павле! Услыши нас, к тебе прибегающих и твоея помощи усердно просящих.

Пастырю добрый, едино бо имел еси на земли живуща попечение, еже спасати от вечныя гибели души человеческия; тако и ныне, предстоя Престолу Пресвятыя Троицы, буди за нас ходатай и молитвенник. Испроси нам оставление согрешений наших, веру праву, покаяние истинное, братолюбие совершенное и благочестие нелицемерное.

Отче милостивый, сострадания исполненный, попечение имел еси питати и покоити люди своя в годину лютую смуты народныя; буди же и нам попечитель усердный. Силою Божией скудость житейскую восполняя, в недузех страждущим – исцеление, в уныние падшим – упование, в расслаблении пребывающим – крепость духа у Господа и Спаса нашего испроси. Огради и сохрани, отче Павле, твоими моленьми Отечество наше от междоусобныя брани, нашествия иноплеменных и всякия беды.

Отче святый, кротости и незлобия Божия подражателю, на мучения твоя, яко Агнец на заколение разумно шед, крестной чаши страданий не отринул еси, Духа Всесвятого благодатию укрепляем. От Небесного Мздовоздаятеля неувядаемым венцем венчан еси и даром предстательства о нас почтен быв, моли Христа Пастыреначальника даровати пастве твоей мирное житие и христианскую кончину. Не отрини нас, молящихся, во благо сотвори всякое прошение наше и помощию твоею сподоби нас спасение вечное улучити, Царствия Небесного наследниками быти, да с тобою вкупе славословим величие, благодать и милость единаго в Троице Бога, Отца и Сына и Святаго Духа, во веки веков. Аминь.